Súradnice: 48°35′52″S 18°46′15″V﻿ / ﻿48,5979°S 18,7709°V﻿ / 48.5979; 18.7709

**Dúbrava** je potok v centrálnej časti regiónu Stredné Pohronie, v obci Lovčica-Trubín, v časti obce Trubín, v okrese Žiar nad Hronom v Banskobystrickom kraji. Je ľavostranným prítokom vodného toku Zákruty v povodí Hrona; má dĺžku 2,2 km. Je vodným tokom IV. rádu. Hydrologické poradie (číslo povodia): 4-23-04-947. Geomorfologická kategorizácia: geomorfologický celok Žiarska kotlina.

Začiatok
--------

Vzniká v nadmorskej výške 357 m n. m. na pomedzí lesného extravilánu a poľnohospodárskeho extravilánu, v obci Lovčica-Trubín, v časti obce Trubín, v okrese Žiar nad Hronom, v geomorfologickom celku Žiarska kotlina. Vodný tok *Dúbrava* vzniká sútokom troch krátkych bezmenných zdrojníc na pomedzí lesa a role. Severná zdrojnica pramení v nadmorskej výške 374 m n. m. a má dĺžku 0,3 km, severozápadná zdrojnica pramení v nadmorskej výške 380 m n. m. a má dĺžku 0,4 km a západná zdrojnica pramení v nadmorskej výške 401 m n. m. a má dĺžku 0,5 km. Posúdenie, či niektorá z troch zdrojníc nebude prehodnotená ako pramenný horný úsek potoka *Dúbrava*, je v kompetencii hydrologickej autority.

Opis toku
---------

Tečie juhovýchodným smerom poľnohospodárskym extravilánom lemovaný pásom príbrežnej vegetácie v nadmorskej výške 357 m n. m. na okraji poľa *Španie lúky*, preteká cez lúku a pole *Úsušie*, v nadmorskej výške 323 m n. m. priberá pravostranný bezmenný prítok, preteká cez pole *Za Hvozdcom*, pravým brehom obmýva pole *Prielohy* a v nadmorskej výške 299 m n. m. ústi do potoka Zákruty ako jeho ľavostranný prítok v povodí Hrona; v mieste zaústenia potoka *Dúbrava* do potoka Zákruty tvorí potok Zákruty obecnú hranicu medzi obcami Lovčica-Trubín a Prestavlky. Potok *Dúbrava* má jeden bezmenný pravostranný prítok.

Pramení, preteká a ústi v poľnohospodárskom extraviláne obce Lovčica-Trubín, v časti obce Trubín, v okrese Žiar nad Hronom, v geomorfologickom celku Žiarska kotlina.

Pôvod názvu
-----------

Štandardizované hydronymum *Dúbrava* má pôvod v názve lesa *Dúbrava*, vo význame *dubový porast, dubina, dubový les*. Pomenúvaný potok *Dúbrava* síce cez les *Dúbrava* nepreteká, ale les *Dúbrava* ležiaci pri potoku Zákruty je vzdialený od stredného toku potoka *Dúbrava* cca 500 m. Hydronymum *Dúbrava* bolo štandardizované v roku 2008.

Variantné neštandardizované hydronymum Úsušský potok má pôvod v názve lúky a poľa *Úsušie*, vo význame *geografický objekt umiestený pri suchom objekte, napr. pri suchom poli, pri suchom pasienku*, cez ktorý pomenúvaný potok preteká; zo slovného základu toponyma *Úsušie* systémovým utvorením prídavného mena formantom *-ský* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Úsušský potok* ako súčasť veľmi početnej skupiny názvov v slovenskej toponymii, najmä hydronymii.

V sedemdesiatych rokoch dvadsiateho storočia v rámci terénneho zberu toponým si znalec miestnych pomerov nevedel rady s nárečovou podobou hydronyma *Ususki potok* a *Úsuský potok*. Vzťah potoka k lúke a poľu *Úsušie*, cez ktoré potok preteká, neregistroval; táto podoba názvu bola označená za *významovo nejasnú*. Rezultovalo z toho nie šťastné uprednostnenie návrhu na štandardizáciu hydronyma vztiahnuté k vzdialenejšiemu lesu *Dúbrava* a to aj napriek extrémne vysokému výskytu nežiaducich homoným v kategórii slovenských štandardizovaných toponým ale aj priamo v kategórii slovenských štandardizovaných hydroným (sedem potokov so štandardizovaným názvom *Dúbrava*). Pragmatické výhody jedinečnosti hydronyma *Úsušský potok* neboli využité.

Najstarší doložený písomný záznam názvu časti obce Trubín je z roku 1487 v podobe *Turbius* a z roku 1570 v podobe *Trwbyn*.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2021-12-02).
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-12-03].
3. ↑  Priebeh vodného toku Dúbravy v Základnej báze údajov geografického informačného systému ZB GIS. Dostupné on-line na  [cit. 2021-12-02].
4. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Stredoslovenský kraj. Slovenský úrad geodézie a kartografie, č. P-164/1976 z 23.6.1976, Kartografické informácie 9. 177 s. S. 36, 171. Bratislava 1977. 79-008-76.
5. ↑  Geografické názvy okresu Žiar nad Hronom A5. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-244/1986 z 29.7.1986. 86 s. S. 39, 80, 82, 83, 84. 79-911-86.
6. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 10, 91. 079-902-87 NVA.
7. ↑  Rozhodnutie Úradu geodézie, kartografie a katastra Slovenskej republiky č. P-2165/2008 zo dňa 8.4.2008 o štandardizácii názvov nesídelných geografických objektov. Príloha č. 1. Spravodajca ÚGKK SR, 2008, ročník 40, čiastka 1, s. 1 - 3. Dostupné na  (2021-12-10).
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 134,141,143.
9. ↑  Jaromír Krško. *Hydronymia povodia Hrona*. 1. vyd. Banská Bystrica : Univerzita Mateja Bela Fakulta humanitných vied, 2008. 351 s. ISBN 978-80-8083-611-5. S. 55, 336.
10. ↑  Krištof, Š. 1975. Toponymia Tekova. Nitra, 1975. (súbor 20 máp). Rukopis
11. ↑   *Vlastivedný slovník obcí na Slovensku*. 1. vyd. Diel III. Bratislava : Veda, 1978. 532 s. S. 201.

  


| * z
* d
* u
Vodné toky v povodí Hrona (od Bystrice po Slatinu) |
| --- |
| 
* Badínsky potok
* Borový potok
* Grand
* Hronsecký potok
* Jasenica
* Kopanický potok
* Kováčovský potok
* Lukavica
* Malachovský potok
* Peťovský potok
* Platina
* Rakytovský potok
* Sielnický potok
* **Slatina**
* **Tajovský potok**
* Vlčí potok
* Vlkanovský potok

 |
| 
Súvisiace šablóny
Vodné toky v povodí Hrona (3. časť) a (5. časť)
Vodné toky v povodí Slatiny
Vodné toky v povodí Tajovského potoka
 |

| * z
* d
* u
Vodné toky v povodí Zákrut |
| --- |
| *Zákruty* → *Hron* → *Dunaj* |
| 
* Dúbrava
* Patočina
* Pisársky potok
* Prestavlcký potok
* Trnávka
* Trstenský potok
* Trubínsky potok
* **Zákruty**

 |